**Informatīvais ziņojums**

**„Par valsts atbalstu pensiju nodrošinājumā daudzbērnu ģimenēm”**

Informatīvais ziņojums „Par valsts atbalstu pensiju nodrošinājumā daudzbērnu ģimenēm” sagatavots saskaņā ar Valdības rīcības plānā Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) paredzēto pasākumu Nr.103.3 „Vērtēsim priekšlaicīgas pensionēšanās iespējas visiem daudzbērnu vecākiem”.

1. **Situācijas raksturojums**
	1. **Situācija valsts sociālās apdrošināšanas speciālā budžetā**

 Valsts sociālās apdrošināšanas sistēmas darbības pamatprincips ir pašfinansēšanās – pašreizējās izmaksas pensiju un pabalstu saņēmējiem tiek segtas no šobrīd strādājošo veiktajām sociālās apdrošināšanas iemaksām, t.i., valsts sociālās apdrošināšanas speciālā budžeta (turpmāk – speciālais budžets) ieņēmumiem.

Līdz ar ekonomikas izaugsmi, pārvarot globālo finanšu un ekonomisko krīzi un līdz ar to uzlabojoties situācijai darba tirgū, sākot no 2011.gada, ik gadu ir pieaudzis kopējais sociālās apdrošināšanas iemaksu veicēju skaits (obligāti sociāli apdrošināto personu skaits), kā arī viņu vidējā apdrošināšanas iemaksu alga (skat.1. att.).

1.att.

\*Dati par obligāti sociāli apdrošināto personu vidējo skaitu pa visiem periodiem aktualizēti 2017.gada martā

 Pēc ekonomiskās krīzes gadiem, pieaugot sociālās apdrošināšanas iemaksu veicēju skaitam un viņu vidējai apdrošināšanas iemaksu algai, sākot ar 2014.gadu, speciālais budžets bija atsācis stabili darboties ar pozitīvu bilanci, ko ir veicinājuši virkne uz īstermiņu, kā arī uz ilgtermiņu vērstu finansiāli stabilizējošu pasākumu kopums: piemaksu pie pensijas finansēšanas avota maiņa uz pamatbudžetu, pensionēšanās vecuma pakāpeniska celšana, minimālā apdrošināšanas stāža paaugstināšana tiesību iegūšanai uz vecuma pensiju.

Iepriekšējo gadu dzimstības rādītāji, izmaiņas vecāku pabalsta izmaksas kārtībā, izmaksu ierobežojumu atcelšana attiecībā uz īstermiņa pabalstiem, sabiedrības veselības rādītāji, kā arī bezdarba līmeņa attīstības tendences, ir veicinājušas īstermiņa sociālās apdrošināšanas pakalpojumu – īpaši ar demogrāfiju saistīto pabalstu un slimības pabalstu saņēmēju skaita pieaugumu, kas vienlaikus ar pabalstu apmēru pieaugumu un izdevumu pieaugumu pensiju izmaksai ir ietekmējis gan speciālā budžeta izdevumus (skat. 2.att.), gan līdz ar to arī uzkrātās rezerves pieauguma tempus (skat. 3.att.).

2.att.

\*2008.-2017.gads - izpilde; 2018.-2020.gads - plāns saskaņā ar likumu "Par vidēja termiņa budžeta ietvaru 2018.,2019. un 2020.gadam".

3.att.

\*2008.-2017.gads - izpilde; 2018.-2020.gads - plāns saskaņā ar likumu "Par vidēja termiņa budžeta ietvaru 2018.,2019. un 2020.gadam".

Lai arī turpmāk speciālais budžets būtu finansiāli stabils gan pret ekonomisko un finanšu krīžu ietekmēm, gan demogrāfiskiem – novecošanās izaicinājumiem, svarīgākais priekšnoteikums ir savlaicīga un pietiekama finanšu uzkrājuma jeb rezerves veidošana, ko būtiski sekmētu personu pēc iespējas ilgāka un aktīva dalība darba tirgū un godprātīga sociālās apdrošināšanas iemaksu veikšana no saviem darba ienākumiem.

* 1. **Pensiju sistēmas raksturojums**

Latvijā kopš 1996.gada ir veikta nozīmīga sociālās apdrošināšanas sistēmas reforma, t.i., ir ieviesta jauna, uz sociālās apdrošināšanas iemaksām balstīta sistēma, kas garantē aizsardzību visu tradicionālo sociālo risku gadījumā. Reformas ietvaros Latvijā ir ieviesta un šobrīd darbojas trīs līmeņu pensiju sistēma:

* Pirmais līmenis - valsts obligātā nefondēto pensiju shēma;
* Otrais līmenis - valsts obligātā fondēto pensiju shēma;
* Trešais līmenis - privātā brīvprātīgā pensiju shēma.

Tā ir pensiju sistēma, kurā apvienota katra cilvēka personiskā ieinteresētība savu vecumdienu nodrošināšanā un paaudžu solidaritāte. Pensiju sistēmas galvenais princips: jo lielākas sociālās apdrošināšanas iemaksas tiek veiktas šodien, jo lielāka būs pensija rīt. Visu trīs līmeņu vienlaikus pastāvēšana nodrošina pensiju sistēmas stabilitāti, jo izlīdzina katrā līmenī iespējamo demogrāfisko vai finansiālo risku, kas piemīt katram no šiem līmeņiem.

Visos trīs līmeņos pensijas apmērs ir atkarīgs no veiktajām iemaksām, tādējādi tie, kas iemaksā vairāk jeb atliek pensionēšanos uz vēlāku laiku, iegūst lielākus ienākumus pensijas vecumā. Kopīga iezīme ir tā, ka visos trīs līmeņos šīs iemaksas tiek uzkrātas (nosacīti vai tieši), pelnot procentus un veidojot pensijas kapitālu.

Sociālajai apdrošināšanai pakļautās personas (darba ņēmēji, pašnodarbinātie u.c. personas), veicot sociālās apdrošināšanas iemaksas, nodrošina pensiju izmaksu pašreizējiem pensionāriem, vienlaikus krājot pensijas kapitālu savai pensijai.

Latvijas pensiju sistēmā ietvertā ideoloģija ir vērsta uz to, lai ieinteresētu darbspējīgā vecuma iedzīvotājus pēc iespējas ilgāk palikt darba tirgū, turpinot darbu pēc noteiktā minimālā pensionēšanās vecuma sasniegšanas. Vecuma pensijas apmērs paaudžu solidaritātes shēmā (1.līmenī) ir atkarīgs ne tikai no uzkrātā pensijas kapitāla, bet arī no pensionēšanās vecuma un prognozētā mūža ilguma pēc aiziešanas pensijā.

Pēdējos gadus kopumā ir pieaudzis paredzamais mūža ilgums gan jaundzimušajiem, gan virs darbspējīgā vecuma iedzīvotājiem. Jaundzimušo vidējais paredzamais mūža ilgums 2016.gadā bija 74,8 gadi, kur mūža ilgums vīriešiem – 69,8 gadi un sievietēm – 79,4 gadi. Līdzīgi kā citās ES valstīs, Latvijā jaundzimušo paredzamais mūža ilgums sievietēm ir augstāks nekā vīriešiem. Lielo atšķirību starp abiem rādītājiem nosaka augstāki mirstības rādītāji vīriešiem, īpaši no asinsrites sistēmas slimībām un ārējiem nāves cēloņiem. Turpretī, pārdzīvojot kritiskos dzīves periodus, paredzamais mūža ilgums vīriešiem, kas 2016.gadā sasnieguši 60 gadu vecumu, bija 16,9 gadi un sievietēm – 22,9 gadi, bet tiem, kuri sasnieguši 65 gadu vecumu – attiecīgi 13,9 gadi un 18,8 gadi[[1]](#footnote-1).

2012.gada 18.jūlijā stājās spēkā grozījumi likumā „Par valsts pensijām”, kas nosaka, ka no 2014.gada pakāpeniski pensionēšanās vecums tiek palielināts par trim mēnešiem ik gadu - līdz 2025.gada 1.janvārī tas būs 65 gadi. Vienlaikus ar vispārējā pensionēšanās vecuma paaugstināšanu tiek celts arī **pensionēšanās vecums priekšlaicīgo pensiju saņēmējiem. 2018.gadā t**iesības uz vecuma pensiju ir sievietēm un vīriešiem, kuri sasnieguši 63 gadu un 3 mēnešu vecumu un kuru apdrošināšanas stāžs nav mazāks par 15 gadiem. Pensiju var pieprasīt priekšlaicīgi - divus gadus pirms vecuma pensijas piešķiršanai nepieciešamā vecuma sasniegšanas, t.i., ne agrāk kā no 61 gadu un 3 mēnešu vecuma, ja apdrošināšanas stāžs nav mazāks par 30 gadiem.

2017.gadā[[2]](#footnote-2) bija 452,8 tūkst. vecuma pensijas saņēmēju. Vidējais vecuma pensijas apmērs (kopā ar piemaksu par apdrošināšanas stāžu līdz 1996.gadam) vidēji mēnesī bija 312,31 EUR mēnesī. Vidējais vecuma pensijas apmērs (kopā ar piemaksu) vīriešiem bija 337,40 EUR, bet sievietēm – 293,80 EUR jeb 87% no vidējā vecuma pensijas apmēra vīriešiem. Piemaksu par darba stāžu līdz 1995.gada 31.decembrim pie vecuma pensijas saņēma 83% no visiem vecuma pensionāriem, un tās vidējais apmērs bija 31,75 EUR mēnesī. 2017.gadā vidējais pensijas apmērs jaunpiešķirtajām vecuma pensijām bija 335,46 EUR. 2017.gadā no jaunpiešķirtajām vecuma pensijām 15% bija piešķirtas priekšlaicīgi (faktiskais pensionēšanās vecums vīriešiem bija 61,23 gadi (stāžs – 37 gadi), sievietēm – 61,21 gadi (stāžs - 38 gadi))[[3]](#footnote-3).

* 1. **Esošie atvieglojumi pensiju sistēmā**

Likums „Par valsts pensijām” jau šobrīd nosaka virkni atvieglojumu gan pensijas pieprasīšanā, gan vecuma pensijas aprēķināšanā. Jāatzīmē, ka pēc Valsts sociālās apdrošināšanas aģentūras (turpmāk – VSAA) datiem par 2017.gada decembri,62 tūkst. personu jeb 13,6% no visiem uzskaitē esošajiem vecuma pensijas saņēmējiem vecuma pensiju pieprasījuši no agrāka vecuma. Visvairāk šo iespēju izmantojušas personas, kas strādājušas kaitīgos un smagos darba apstākļos (29 219 personas), bērna ar invaliditāti vecāki un piecu bērnu vecāki (13 287 personas), personas ar invaliditāti uz mūžu (9 321 personas) u.c. (skat. Pielikums Nr.1). Šobrīd likums „Par valsts pensijām” nosaka, ka bērna vecāks vai aizbildnis, kura apdrošināšanas stāžs nav mazāks par 25 gadiem, piecus gadus ātrāk (2018.gadā  58 gadi un 3 mēneši) var pieprasīt vecuma pensiju, ja laika periodā līdz bērna 18 gadu vecuma sasniegšanai:

1. ne mazāk kā 8 gadus ir aprūpējis 5 vai vairāk bērnus;
2. ne mazāk kā 8 gadus aprūpējis bērnu ar invaliditāti, kurš vismaz 8 gadus atzīts par bērnu ar invaliditāti.

Šādu tiesību nav personām, kurām atņemtas aprūpes vai aizgādības tiesības.

Vienlaikus darbojas arī likuma „Par valsts pensijām” pārejas perioda norma (pārejas noteikumu 10.punkts), kas pašreiz dod tiesības sievietei, kura aprūpējusi līdz 8 gadu vecuma sasniegšanai piecus vai vairāk bērnus vai bērnu ar invaliditāti un kurai apdrošināšanas stāžs nav mazāks par 20 gadiem, pieprasīt vecuma pensiju no 61 gadu un 6 mēnešu vecuma (līdz 30.06.2018., no 01.07.2018. – no 62 gadu vecuma).

2017.gadā 572 personām (sievietes – 67%, vīrieši – 33%) vecuma pensija tika piešķirta ar atvieglotiem noteikumiem kā personām, kuras aprūpējušas līdz 8 gadu vecumam piecus vai vairāk bērnus vai bērnu ar invaliditāti. Vidējais piešķirtais vecuma pensijas apmērs minētajām personām bija 232,1 EUR (sievietēm – 221,12 EUR, vīriešiem – 306,25 EUR), t.i., 69% no jaunpiešķirto vecuma pensiju vidējā apmēra vispārējā gadījumā. Faktiskais pensionēšanās vecums bija 58 gadi un 7 mēneši, vidējais apdrošināšanas stāžs – 33 gadi[[4]](#footnote-4). Secināms, ka, pieprasot vecuma pensiju pirms likumā noteiktā vispārīgā pensionēšanās vecuma, pensijas apmērs ir mazāks, jo pensijas kapitāls tiek izdalīts uz prognozēto mūža ilgumu pēc aiziešanas pensijā, kas, savukārt, ir lielāks, ja pensijā dodas ātrāk.

Tāpat likums „Par valsts pensijām” paredz vairākus atvieglojumus gan nosakot vecuma pensijas sākuma kapitālu, gan ieskaitot apdrošināšanas stāžā tam pielīdzinātos periodus, gan nosakot vecuma pensiju ne mazāku par iepriekš saņemto invaliditātes pensiju u.c. (skat. Pielikums Nr.2).

Periodu, kad persona nav bijusi ekonomiski aktīva, t.i., atradās bērna kopšanas atvaļinājumā, ieskaita apdrošināšanas stāžā šādā kārtībā:

1. Saskaņā ar likuma „Par valsts pensijām” pārejas noteikumu 1.punktu *līdz 1990.gada 31.decembrim* laiku, kad māte audzinājusi bērnu līdz 8 gadu vecumam, ieskaita apdrošināšanas stāžā neatkarīgi no sociālās apdrošināšanas iemaksu veikšanas;
2. *No 1991.gada 1.janvāra līdz 1995.gada 31.decembrim* bērna kopšanas laiku līdz bērns sasniedz 8 gadu vecumu, apdrošināšanas stāžā ieskaita tikai tad, ja ir veiktas sociālās apdrošināšanas iemaksas;
3. Laika periodā *no 1996.gada 1.janvāra līdz 1996.gada 31.decembrim* par personu, kura kopj bērnu līdz trīs gadu vecumam, tika veikti sociālā nodokļa maksājumi pensiju apdrošināšanas stāža uzkrāšanai no valsts pamatbudžeta, bet *1997.gadā* iepriekš minētie nodokļa maksājumi tika veikti par personu, kura kopj bērnu līdz pusotra gada vecumam;
4. Kopš 1998.gada saskaņā ar likumu „Par valsts sociālo apdrošināšanu” par personu, kura kopj bērnu līdz pusotra gada vecumam un saņem vecāku pabalstu vai bērna kopšanas pabalstu, tiek veiktas sociālās apdrošināšanas iemaksas no speciālā budžeta vai valsts pamatbudžeta.

Savukārt, ja vecāks audzinājis bērnu ar invaliditāti, saņēmis bērna invalīda kopšanas pabalstu un šajā laikā nav bijis nodarbināts, tad no 2006.gada 1.janvāra šo laiku ieskaita personas apdrošināšanas stāžā, jo par viņu tiek veiktas sociālās apdrošināšanas iemaksas pensiju apdrošināšanai no valsts pamatbudžeta. 2017.gadā bērna invalīda kopšanas pabalstu saņēma 2 052 personas (ieskaitot arī nodarbinātās personas), no tām 94% sievietes un 6% vīrieši. Bērna invalīda kopšanas pabalsta apmērs no 2008.gada ir 213,43 EUR mēnesī.

Saskaņā ar 2001.gada 5.jūnija Ministru kabineta noteikumiem Nr.230 „Noteikumi par valsts sociālās apdrošināšanas obligātajām iemaksām no valsts pamatbudžeta un valsts sociālās apdrošināšanas speciālajiem budžetiem” pensiju apdrošināšanai tiek veiktas obligātās iemaksas:

* 20 procentu apmērā no 171 EURno valsts pamatbudžetapar personām, kuras kopj bērnu, kas nav sasniedzis pusotra gada vecumu un saņem bērna kopšanas pabalstu;
* 20 procentu apmērā no 171 EUR no invaliditātes, maternitātes un slimības speciālā budžeta par personām, kuras kopj bērnu, kas nav sasniedzis gada vai pusotra gada vecumu, un saņem vecāku pabalstu;
* 20 procentu apmērā no 71,14 EUR no valsts pamatbudžetapar personām, kuras saņem bērna invalīda kopšanas pabalstu.

Saskaņā ar šiem noteikumiem iepriekš minētajām personām no šāda iemaksu objekta tiek veiktas sociālās apdrošināšanas iemaksas arī bezdarba un invaliditātes apdrošināšanai.

Laika periodu, kurā par personām tiek veiktas obligātās iemaksas no valsts pamatbudžeta vai no invaliditātes, maternitātes un slimības speciālā budžeta, ieskaita personas apdrošināšanas stāžā, ko ņem vērā pie pensijas apmēra noteikšanas, ja persona šajā laikā nav bijusi nodarbināta. Ja persona vienlaikus ir strādājusi un audzinājusi bērnus, tad dubultā šo laiku stāžā neieskaita.

Pārejas periodā finansiāli papildus tiek atbalstītas tās personas, kuru apdrošināšanas stāžs nav mazāks par 30 gadiem (no kuriem vismaz pieci gadi uzkrāti pēc 1996.gada), bet kuru ienākumi ir bijuši zemāki nekā vidēji valstī, t.i., pensijas sākuma kapitāla aprēķināšanai nozīmīgajos gados (*1996.-1999*.) tiek izmantota, nevis individuālā apdrošināšanas iemaksu alga, bet gan vidējā alga valstī. 2018.gadā vecuma pensiju aprēķinā piemērojamā vidējā aktualizētā apdrošināšanas iemaksu alga valstī par laika periodu no 1996. -1999.gadam ir 908,35 EUR, kas ir pieaugusi vairāk kā sešas reizes (ikgadējo pensijas kapitāla indeksu piemērošanas rezultāts). Jāatzīmē, ja šāda atvieglojuma nebūtu, tad pensijas apmērs būtu ievērojami zemāks nekā piešķirtais apmērs. 2017.gadā no visām jaunpiešķirtajām vecuma pensijām 51% pensiju tika piemērots šis atvieglojums.

Savukārt personām, kurām no 2010.gada 1.janvāra līdz 2015.gada 31.decembrim piešķirta vai pārrēķināta vecuma, izdienas vai apgādnieka zaudējuma pensija un kuras aprēķinā ir ņemti vērā negatīvie pensijas kapitāla indeksi, pensijas tiek pārskatītas. Tas nozīmē, ka pensijas kapitāla aprēķināšanā tiek piemērota izlīdzināšanas metode, t.i., negatīvos pensijas kapitāla indeksus un tam sekojošos pozitīvos indeksus aizstāj ar skaitli "1" līdz laikam, kad negatīvo un pozitīvo indeksu reizinājums būs lielāks par skaitli "1". 2016.gadā pārskatīja pensijas, kas piešķirtas vai pārrēķinātas 2010.gadā, 2017.gadā - pensijas, kas piešķirtas vai pārrēķinātas 2011.gadā. Vidējais pensijas apmēra palielinājums 2016.gadā pārskatītajām pensijām bija 11,85 EUR, bet 2017.gadā – 49 EUR. 2018.gadā pārskata pensijas, kas piešķirtas vai pārrēķinātas 2012., 2013., 2014. un 2015.gadā.

Tāpat arī ikgadējā pensiju indeksācijā ir piemērojami atvieglojumi - noteiktām pensionāru grupām pensijas tiek pārskatītas labvēlīgākā kārtībā kā pārējiem pensionāriem, t.i., politiski represētajām personām, personām ar I grupas invaliditāti un Černobiļas atomelektrostacijas avārijas seku likvidēšanas dalībniekiem pensijas tiek indeksētas pilnā apmērā. Līdz ar to šīm personām kopumā vidējais pensijas pieaugums ir lielāks.

Jebkurām papildus garantijām, kas tiek piemērotas pensiju aprēķinā, lai palielinātu piešķirtās pensijas apmēru, nav reālu sociālās apdrošināšanas iemaksu seguma, un līdz ar to tas ir papildus finanšu slogs visiem pārējiem pensiju sistēmas dalībniekiem.

**2. Izvērtējums par ātrāku pensionēšanos visiem daudzbērnu vecākiem**

Sociālā politika, it īpaši pensiju sistēma, Latvijā, tāpat kā citās ES dalībvalstīs, ir nesaraujami saistīta ar valsts demogrāfisko un ekonomisko attīstību. Sabiedrības novecošanās ir nopietns risks valsts sociālās apdrošināšanas sistēmas stabilitātei ne tikai pašlaik, bet arī turpmākajos gados.

Kopš 1993. gada pensijas vecuma iedzīvotāju īpatsvars ir lielāks par bērnu un pusaudžu īpatsvaru, kas nozīmē, ka nākotnē būs mazāks iedzīvotāju skaits darbspējas vecumā un demogrāfiskās slodzes līmenis pieaugs[[5]](#footnote-5), t.i. iedzīvotājiem darbspējas vecumā būs jāuztur arvien lielāka sabiedrības daļa. Iedzīvotāju novecošanās tendencēm turpinoties, paredzamas lielākas sociālās izdevumu vajadzības, kuras jāfinansē arvien mazākam darba ņēmēju skaitam. Līdz ar to ilgāka darba mūža atbalstīšanai ir izšķiroša nozīme, ņemot vērā Latvijas demogrāfiskās problēmas un augstos demogrāfiskās slodzes rādītājus (sagaidāms, ka iedzīvotāju vecumā virs 65 gadiem skaita proporcija no darbspējas vecuma iedzīvotājiem (20-64 gadi) Latvijā pieaugs no 32% 2015.gadā līdz 58% 2055.gadā[[6]](#footnote-6)). Aktīva un iekļaujoša politika un ilgāka atrašanās darba tirgū ir risinājums arī iedzīvotāju novecošanās problēmas risināšanai.

Izveidojot sīkāku gradāciju, lai varētu doties pensijā ātrāk atkarībā no izaudzināto bērnu skaita, tas nav izmantojams kā mehānisms ar mērķi atrisināt pašreizējo demogrāfisko situāciju valstī. Bez tam Latvijas pensiju sistēma saskaņā ar spēkā esošajiem normatīvajiem aktiem jau piedāvā atvieglojumu doties pensijā piecus gadus ātrāk personām, kuras aprūpējušas piecus vai vairāk bērnus. Vienlaikus jāatzīmē, ka minētajām personām, izmantojot iespēju ātrāk pensionēties, būs gan mazāks pensijas kapitāls, gan apdrošināšanas stāžs, līdz ar to arī pensijas apmērs.

Pastāvot iespējai atsevišķām personu kategorijām doties pensijā ātrāk, pensiju sistēmai ilgtermiņā tiek uzlikts papildu slogs, t.i., jo vairāk iedzīvotāji darbspējas vecumā būs ekonomiski neaktīvi, jo vairāk sociāli atkarīgi no pārējiem. Jebkādu jaunu garantiju un atvieglojumu ieviešana ir saistīta ar papildu finanšu resursu nepieciešamību. Tā kā vecuma pensijas apmērs ir atkarīgs gan no apdrošinātās personas pierādītā apdrošināšanas stāža līdz 1996.gadam, gan no uzkrātā pensijas kapitāla laikā no 1996.gada 1.janvāra līdz pensijas pieprasīšanas mēnesim, kā arī no personas vecuma pensijas piešķiršanas brīdī, tad papildu atvieglojumi ietekmētu mazāka apmēra pensiju aprēķināšanu, kas savukārt palielinātu nabadzības līmeni starp pensijas vecuma iedzīvotājiem.

1. **Risinājums**

**Veikt sociālās apdrošināšanas iemaksas pensiju apdrošināšanai no valsts pamatbudžeta no iemaksu objekta, kas atbilst personai piešķirtajam pabalstam:**

* **20 procentu apmērā no vecāku pabalsta apmēra par nestrādājošām personām, kuras kopj bērnu, kas nav sasniedzis gada vai pusotra gada vecumu, un saņem vecāku pabalstu;**
* **20 procentu apmērā no bērna invalīda kopšanas pabalsta 213,43 EUR par nestrādājošām personām, kuras saņem bērna invalīda kopšanas pabalstu.**

Tādejādi personai, kura visu savu laiku veltījusi bērna kopšanai, būtu iespēja uzkrāt lielāku pensijas kapitālu, kas attiecīgi ietekmētu viņas pensijas apmēru vecumdienās.

Palielinot iemaksu objektu pensiju apdrošināšanai, palielinātos arī iemaksu objekts invaliditātes un bezdarba apdrošināšanai.

2017.gadā[[7]](#footnote-7) vidēji mēnesī vecāku pabalstu izmaksāja 23,6 tūkst. personām (sievietēm – 81%, vīriešiem – 19%), no tām 12% izvēlējās vecāku pabalstu saņemt līdz bērna viena gada vecumam, 88% - līdz bērna pusotra gada vecumam. Vidējais vecāku pabalsta apmērs mēnesī bija 349,96 EUR (gadījumā, kad vecāku pabalsts piešķirts par bērna kopšanu līdz viena gada vecumam, vidējais vecāku pabalsta apmērs bija 543,53 EUR, bet par bērna kopšanu līdz pusotra gada vecumam – 339,80 EUR).

Savukārt bērna invalīda kopšanas pabalsts tika ieviests no 2006.gada, nosakot tā apmēru 71,14 EUR (50 Ls), no kura tad arī ir noteikts veikt sociālās apdrošināšanas iemaksas pensiju apdrošināšanai. No 2008.gada 1.janvāra bērna invalīda kopšanas pabalsts tika paaugstināts līdz 213,43 EUR (150 Ls), taču iemaksu objekts pārskatīts netika. Līdz ar to sociālās apdrošināšanas iemaksas pensiju apdrošināšanai šobrīd tiek veiktas no neadekvāti zemas summas, kas trīs reizes mazāka par saņemamā pabalsta apmēru.

Ja sociālās apdrošināšanas iemaksas pensiju apdrošināšanai par šīm personām, kuras kopj bērnu, veiktu no vecāku vai bērna invalīda kopšanas pabalsta apmēra, tiktu palielināts šo personu pensijas kapitāls par laiku, kad tiek kopts bērns. Vecuma pensijas apmērs ir atkarīgs no personas uzkrātā pensijas kapitāla, ko veido veiktās sociālās apdrošināšanas iemaksas, un pensionēšanās vecuma. Līdz ar to, jo lielāks ir pensijas kapitāls, jo lielāka būs vecuma pensija. Palielinot veiktās sociālās apdrošināšanas iemaksas, tiktu palielināts šo personu pensijas kapitāls, tā īpaši atbalstot personas, kuras kopj bērnu un šajā laikā nav nodarbinātas.

Aprēķini liecina, ka šāda risinājuma ieviešanai, sākot ar 2019.gadu, būs negatīva finansiālā ietekme uz valsts pamatbudžetu: izdevumu palielinājums 2019.gadā: 28,7 milj. EUR; 2020. un 2021.gadā: 30,8 milj. EUR, savukārt vienlaicīgi pozitīva finansiālā ietekme būs speciālajam budžetam: ieņēmumu palielinājums 2019. gadā par 24,1 milj. EUR; 2020. un 2021.gadā un turpmāk ik gadu – par 25,7 milj. EUR. Līdz ar to valsts budžetā kopējā fiskālā ietekme plānota negatīva: 2019.gadā: - 4,6 milj. EUR; 2020. un 2021.gadā ik gadu: - 5,1 milj. EUR (detalizētus aprēķinus skat. Pielikumā Nr.3).

Palielinoties speciālā budžeta ieņēmumiem, attiecīgi lielāka būs speciālā budžeta plānotā ikgadējā finansiālā rezerve. Savukārt paaugstinot iemaksas vecuma pensiju kapitālam, būs pozitīva ietekme uz šo personu nākotnes pensiju apmēriem, vienlaikus palielinoties speciālā budžeta izdevumiem vecuma pensiju izmaksai.

Labklājības ministrs J.Reirs

16.04.2018 10:08

4022

D.Trušinska, 67021553

Dace.Trusinska@lm.gov.lv

*Pielikums Nr.1 Informatīvajam ziņojumam „Par valsts atbalstu pensiju nodrošinājumā daudzbērnu ģimenēm”*

**Personas, kuras var pieprasīt vecuma pensiju no agrāka vecuma,**

**dati par 2017.decembri**

|  | Kateg. | Pensionēš. vecums (gados) | Kopējais stāžs (gados) | Spec. stāžs | Personu skaits, kuri izmantojuši normu  | Piešķirt. apmērs (ar piemaksu), euro | Teorētiskie izdevumi gadā, milj. euro |
| --- | --- | --- | --- | --- | --- | --- | --- |
| (1) | (2) | (3) | (4) | (5) | (6) | (7) | (8) = (6) x (7) x 12 |
| **Priekšlaicīgā****pensionēšanās** | vīr., siev. | **61** | **30** | **-****-** | 5 340 | 173,36 (50%) | 11,1 |
| **Ja ir 5 bērni vai bērns ar invaliditāti** | vīr. | **58** | **25** | **-** | 13 287 | 256,98 | 41,0 |
| siev. | **58** | **25** | **-** |
| **61,5** (no 01.07.2017)pārejas not. 8.punkts | **20** | **-** |
| **Liliputi, punduri, neredzīgie** | vīr. | **56,5** (no 01.07.2017) | **20** | **-** | 32 | 254,15 | 0,1 |
| siev. | **51,5** (no 01.07.2017) | **15** | **-** |
| **Invalīdi uz mūžu** | siev. | **61,5** (no 01.07.2017) | **20** | **-** | 9 321 | 312,22 | 34,9 |
| **I saraksts** | vīr. | **61** | **20** | **5 g.** | 7 863 | 283,87 | 26,8 |
| siev. | **56,5** (no 01.07.2017) | **15** | **3 g. 9 m.** |
| **II saraksts** | vīr. | **61** | **25** | **6 g. 3 m.** | 21 356 | 308,51 | 79,1 |
|  |
| siev. | **61** | **20** | **5 g.** |
| **ČAES dalībnieki** | vīr. | **58** | **15** | **-** | 1 008 | 351,39 | 4,3 |
| siev. | **58** | **15** | **-** |
| **Politiski represētie** | vīr., siev. | **58** | **30** |  | 3 817 | 491,34 | 22,5 |
| **Kopā** |  |  |  |  | **62 024 jeb 13.6% no visiem vecuma pensijas saņēmējiem**  |  | **219,8** |

*Pielikums Nr.2 Informatīvajam ziņojumam „Par valsts atbalstu pensiju nodrošinājumā daudzbērnu ģimenēm”*

**Pensijas apmēru ietekmējošie atvieglojumi,**

**dati par 2017.gada decembri**

|   | Personu skaits, kuri izmantojuši normu (jeb % no kopskaita) | Apmērs, ja atvieglojums nebūtu piemērots (bez piemaksas), EUR | Piešķirt.apmērs (bez piemaksas), EUR | Piešķirt. apmērs (ar piemaksu), EUR | Teorētiskie papildus izdevumi gadā, milj. EUR |
| --- | --- | --- | --- | --- | --- |
| *(1)* | *(2)* | *(3)* | *(4)* | *(5)* | *(6) = ((4) - (3))x(2)x12* |
| 1.Vecuma pensijas sākuma kapitāla aprēķināšanai apdrošinātajām personām, kuru apdrošināšanas stāžs nav mazāks par 30 gadiem un kurām mēneša vidējā apdrošināšanas iemaksu alga ir mazāka par vidējo apdrošināšanas iemaksu algu valstī laikā no 1996.gada 1.janvāra līdz 1999.gada 31.decembrim, ir **ņemama vērā vidējā apdrošināšanas iemaksu alga valstī** iepriekš norādītajā periodā.  | 237 503(52%) | *Nav aprēķināms* | 316,88 | 342,65 | *Nav aprēķināms* |
| 2.Invaliditātes pensiju izmaksā līdz vecuma pensijas piešķiršanai nepieciešamā vecuma sasniegšanai – kad cilvēks sasniedz valstī noteikto pensijas vecumu, viņam tiek piešķirta vecuma pensija. **Invaliditātes laikā tā nedrīkst būt mazāka par invaliditātes pensiju, kas saņemta līdz vecuma pensijas piešķiršanas brīdim.**  | 11 039(2,4%) | 92,44 | 243,96 | 270,04 | 20,1 |
| **3.Minimālo pensiju** (vecuma, invaliditātes, AZG) **nodrošināšana**. |  |  |  |  |  |
| **vecuma** | 63 245 (14%) | 46,94 | 158,74 | 179,79 | 84,8 |
| **invaliditātes** | 16 585 (22%) | 56,90 | 138,41 | 145,08 | 16,2 |
| 4.Politiski represētajām personām izsūtījumā pavadīto laiku apdrošināšanas stāžā **ieskaita trīskārša** (Galējos Ziemeļos – pieckāršā) **apmērā.** | 12 962 (2,8%) | *Nav aprēķināms* | 368,31 | 416,10 | *Nav aprēķināms* |
| 5.Apdrošināšanas stāžā līdz 1991.gadam **ieskaita** ne tikai darba, bet arī tam **pielīdzinātos periodus** (mācības, dienests, bērna audzināšana u.c.). | *Statistikas dati par personām, kurām apdrošināšanas stāžā līdz 1991.g. ir ieskaitīti pielīdzinātie periodi, nav pieejami* |

*Pielikums Nr.3 Informatīvajam ziņojumam „Par valsts atbalstu pensiju nodrošinājumā daudzbērnu ģimenēm”*

**Valsts iemaksas - šobrīd spēkā esošs**

|  |  |  |  |
| --- | --- | --- | --- |
|   | **2019** | **2020** | **2021** |
|   | kontingents | vid. iemaksas apmērs, EUR  | iemaksu summa gadā, EUR | kontingents | vid. iemaksas apmērs, EUR | iemaksu summa gadā, EUR | kontingents | vid. iemaksas apmērs, EUR | iemaksu summa gadā, EUR |
| **PB (transferts uz SB):** |   |   |   |   |   |   |   |   |   |
| Iemaksas pensiju apdrošināšanai par nestrādājošiem invalīda kopš bērnības pabalsta saņēmējiem (iemaksu objekts - 71,14 eiro) | 800 | 14.23 | **136 608** | 800 | 14.23 | **136 608** | 800 | 14.23 | **136 608** |
| *no tām 2.pensiju līmenim* | 800 | 4.27 | *40 982* | 800 | 4.27 | *40 982* | 800 | 4.27 | *40 982* |
|   |   |   |   |   |   |   |   |   |   |
| **SB (starpbudžetu transferti):** |   |   |   |   |   |   |   |   |   |
| Iemaksas par nestrādājošiem vecāku pabalsta saņēmējiem (iemaksu objekts - 171 eiro): |   |   |   |   |   |   |   |   |   |
| Iemaksas pensiju apdrošināšanai | 20 819 | 34.20 | 8 543 937 | 21 121 | 34.20 | 8 668 042 | 21 121 | 34.20 | 8 668 042 |
| *no tām 2.pensiju līmenim* | 20 819 | 10.26 | 2 563 181 | 21 121 | 10.26 | 2 600 413 | 21 121 | 10.26 | 2 600 413 |
| Iemaksas bezdarba apdrošināšanai  | 20 819 | 3.15 | 786 042 | 21 121 | 3.15 | 797 460 | 21 121 | 3.15 | 797 460 |
| Iemaksas invaliditātes apdrošināšanai  | 20 819 | 3.81 | 952 649 | 21 121 | 3.81 | 966 487 | 21 121 | 3.81 | 966 487 |
| **SB starpbudžetu transferti (iemaksas) kopā** |   |  | **10 282 628** |  |  | **10 431 989** |  |  | **10 431 989** |
| *no tām 2.pensiju līmenim* |   |   | *2 563 181* |   |   | *2 600 413* |   |   | *2 600 413* |

**Priekšlikums - valsts iemaksas par nestrādājošiem vecāku pabalsta saņēmējiem**

|   | **2019** | **2020** | **2021** |
| --- | --- | --- | --- |
|   | kontingents | vid. iemaksas apmērs, EUR | iemaksu summa gadā, EUR | kontingents | vid. iemaksas apmērs, EUR | iemaksu summa gadā, EUR | kontingents | vid. iemaksas apmērs, EUR | iemaksu summa gadā, EUR |
| **Izdevumu palielinājums iemaksu veikšanai no PB (iemaksu objekts - pabalsta apmērs, kas nav mazāks par 171 eiro):** |   |  Iemaksu objekts – 473.33 EUR |   |   |  Iemaksu objekts – 501.06 EUR |   |   |  Iemaksu objekts – 501.06 EUR |   |
| Iemaksas pensiju apdrošināšanai  | 20 819 | 94.67 | 23 649 732 | 21 121 | 100.21 | 25 399 068 | 21 121 | 100.21 | 25 399 068 |
| *no tām 2.pensiju līmenim* | *20 819* | *28.40* | *7 094 919* | *21 121* | *30.06* | *7 619 720* | *21 121* | *30.06* | *7 619 720* |
| Iemaksas bezdarba apdrošināšanai  | 20 819 | 8.71 | 2 175 775 | 21 121 | 9.22 | 2 336 714 | 21 121 | 9.22 | 2 336 714 |
| Iemaksas invaliditātes apdrošināšanai  | 20 819 | 10.56 | 2 636 945 | 21 121 | 11.17 | 2 831 996 | 21 121 | 11.17 | 2 831 996 |
| **Iemaksas kopā** |   |   | **28 462 452** |   |   | **30 567 778** |   |   | **30 567 778** |
| *no tām 2.pensiju līmenim* |  |  | *7 094 919* |  |  | *7 619 720* |  |  | *7 619 720* |
|  |   |   |  |   |   |  |   |   |  |
| **SB (starpbudžetu transferti):** |   |   |  |   |   |  |   |   |  |
| **Iemaksas kopā** | **0** | **0** | **0** | **0** | **0** | **0** | **0** | **0** | **0** |
| *no tām 2.pensiju līmenim* | *0* | *0* | *0* | *0* | *0* | *0* | *0* | *0* | *0* |

**Priekšlikums - valsts iemaksas par nestrādājošiem invalīda kopš bērnības pabalsta saņēmējiem**

|  |  |  |  |
| --- | --- | --- | --- |
|  | **2019** | **2020** | **2021** |
|   | kontingents | iemaksas apmērs, EUR | iemaksu summa gadā, EUR | kontingents | iemaksas apmērs, EUR | iemaksu summa gadā, EUR | kontingents | iemaksas apmērs, EUR | iemaksu summa gadā, EUR |
| **Izdevumu palielinājums iemaksu veikšanai no PB (iemaksu objekts - pabalsta apmēra palielinājums (142,29=213,43-71,14 eiro):** |   |   |   |   |   |   |   |   |   |
| Iemaksas pensiju apdrošināšanai  | 800 | 28.46 | **273 216** | 800 | 28.46 | **273 216** | 800 | 28.46 | **273 216** |
| *no tā 2.pensiju līmenim* | 800 | 8.54 | *81 965* | 800 | 8.54 | *81 965* | 800 | 8.54 | *81 965* |

**Izmaiņu kopējā finansiālā ietekme**

|  |  |  |  |
| --- | --- | --- | --- |
|   | **2019** | **2020** | **2021** |
| **PB:** |   |   |   |
| **Izdevumu palielinājums – transferts uz SB** |   |   |   |
| Iemaksas par nestrādājošiem vecāku pabalsta saņēmējiem | +28 462 452 | +30 567 778 | +30 567 778 |
| *no tām 2.pensiju līmenim* | *+7 094 919* | *+7 619 720* | *+7 619 720* |
| Iemaksas par nestrādājošiem invalīda kopš bērnības pabalsta saņēmējiem | +273 216 | +273 216 | +273 216 |
| *no tām2.pensiju līmenim* | *+81 965* | *+81 965* | *+81 965* |
| **Kopējais PB izdevumu palielinājums**  | **+28 735 668** | **+30 840 994** | **+30 840 994** |
|  |  |  |  |
| **SB:**  |   |   |   |
| Ieņēmumu palielinājums, pārtraucot SB starpbudžetu transfertus (ietekme saistībā ar iemaksām 2.pensiju līmenim par vecāku pabalstiem) | *+2 563 181* | *+2 600 413* | *+2 600 413* |
| Ieņēmumu palielinājums - transferts no PB *(par nestrādājošiem vecāku pabalsta saņēmējiem)* | +28 462 452 | +30 567 778 | +30 567 778 |
| *no tā samazinājums 2.pensiju līmenim* | *-7 094 919* | *-7 619 720* | *-7 619 720* |
| Ieņēmumu palielinājums - transferts no PB *(par nestrādājošiem invalīda kopš bērnības pabalsta saņēmējiem)* | *+273 216* | *+273 216* | *+273 216* |
| *no tā samazinājums 2.pensiju līmenim* | *-81 965* | *-81 965* | *-81 965* |
| **Kopējais SB ieņēmumu palielinājums**  | **+24 121 965** | **+25 739 721** | **+25 739 721** |
|   |   |   |   |
| **Kopējā fiskālā ietekme** | **-4 613 703** | **-5 101 273** | **-5 101 273** |

1. Centrālās statistikas pārvaldes dati. [↑](#footnote-ref-1)
2. Atbilstoši 2017.gada 12 mēnešu valsts budžeta analīzei [↑](#footnote-ref-2)
3. Datu avots: Valsts sociālās apdrošināšanas aģentūras statistikas dati par 2017.gadu. [↑](#footnote-ref-3)
4. Datu avots: Valsts sociālās apdrošināšanas aģentūras statistikas dati par 2017.gadu. [↑](#footnote-ref-4)
5. Centrālā statistikas pārvalde „Demogrāfija 2017”, http://www.csb.gov.lv/sites/default/files/nr\_11\_demografija\_2017\_17\_00\_lv\_en.pdf [↑](#footnote-ref-5)
6. OECD (2018), OECD Reviews of Pension Systems: Latvia, OECD Publishing, Paris,

*http://dx.doi.org/10.1787/9789264289390-en* [↑](#footnote-ref-6)
7. Atbilstoši 2017.gada 12 mēnešu valsts budžeta analīzei [↑](#footnote-ref-7)